– NRKs mål er å være en publisist og innholdsprodusent i verdensklasse. Det er vel ingen overdrivelse å si at «Skam» har truffet blink både på innhold og publisering, sier kringkastingssjef Thor Gjermund Eriksen.

KRINGKASTINGSSJEF: Thor Gjermund Eriksen er veldig glad for interessen for «Skam» i utlandet. Foto: Anders Leines / NRK

Det bor til sammen rundt 272 millioner mennesker i disse fem europeiske landene. Nå får de oppleve sine egne «Skam»-univers. Europeisk ungdom får, i likhet med norske, leve seg inn i en dramaserie som bygger på grundig innsikt i deres virkelighet.

For det er det virkelighetsnære i «Skam»-universet som har engasjert fans og kritikere verden over.

Håndplukket

Alle partnerne er håndplukket av NRK. De har fått veiledning om hvordan kjerneinnholdet skal føres videre, og de må følge NRKs retningslinjer. Det skal bidra til at nye produsenter lykkes i å møte behovene i sine målgrupper.

Det er distributøren Betafilm som har signert avtale med NRK om de nye versjonene. Nå skal selskapet Banijay forberede manus for France 4 og Bantry Bay for Tysklands ZDF/Funk. Telefonica Spain samarbeider med Movistar+, og i Nederland blir serien produsert og vist av NTR.

Produsenter og kringkastere fra 5 europeiske land (Italia, Spania, Frankrike, Tyskland, Nederland) samlet hos NRK i 2 dager i begynnelsen av september for å lære om Skam. Foto: Ole Hedemann / NRK

Italiensk i år

Roma-baserte Cross Productions er i sluttfasen av forhandlingene med et italiensk mediehus og planlegger produksjon allerede i løpet av året.

FORELSKET: Nå får fem europeiske land sine egne Isak-er og Even-er Foto: Skam / NRK P3

– De som skapte «Skam», hadde som visjon at serien skulle hjelpe 16 år gamle jenter med å styrke selvfølelsen gjennom å løsne tabuer, gjøre dem bevisst på mellommenneskelige mekanismer og vise dem gevinsten av å konfrontere frykt. Det er en visjon vi kan være stolte av eksportere til utlandet, sier Eriksen.